สสว.- ธพว. เตรียมเปิดยื่นกู้สินเชื่อ “SMEs One” รอบ 2 วงเงิน 1.2 พันลบ. เริ่ม 24 ส.ค.นี้
สสว.- ธพว. เตรียมเปิดยื่นกู้สินเชื่อ “SMEs One” รอบ 2 วงเงิน 1.2 พันลบ. พยุงเอสเอ็มอีรายย่อย ฝ่าวิกฤตเศรษฐกิจ ดีเดย์ 24 ส.ค.นี้
สสว.- ธพว. เตรียมเปิดยื่นกู้สินเชื่อ “SMEs One” รอบ 2 วงเงิน 1.2 พันลบ. พยุงเอสเอ็มอีรายย่อย ฝ่าวิกฤตเศรษฐกิจ ดีเดย์ 24 ส.ค.นี้
18 ส.ค. 2563

นายวีระพงศ์ มาลัย ผู้อำนวยการ สำนักงานส่งเสริมวิสาหกิจขนาดกลางและขนาดย่อม (สสว.) กล่าวว่า สสว. และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank พร้อมเปิดรับคำขอกู้สินเชื่อโครงการสนับสนุน SMEs รายย่อย หรือ สินเชื่อ SMEs One รอบ 2 วงเงินรวม 1,200 ล้านบาท สำหรับกลุ่มผู้ประกอบการรายย่อย (MICRO) เท่านั้น ที่มีรายได้ไม่เกิน 1.8 ล้านบาทต่อปี การจ้างงานไม่เกิน 5 คน
โดยวงเงินให้กู้สูงสุด 5 แสนบาทต่อราย ซึ่งจะเริ่มรับแจ้งความประสงค์ยื่นกู้ตั้งแต่เวลา 12.00 น.ของวันที่ 24 สิงหาคม 2563 เป็นต้นไป รับจำนวนจำกัด จนกว่าจะเต็มวงเงิน ผ่านช่องทางออนไลน์ ได้แก่  LINE Official Account: SME Development Bank, เว็บไซต์ของ ธพว. (www.smebank.co.th&lt;http://www.smebank.co.th&gt;) และแอปพลิเคชัน “SME D Bank” ดาวน์โหลดได้ทั้งระบบ IOS และ Android
สำหรับสินเชื่อ SMEs One เป็นโครงการความร่วมมือระหว่าง สสว.กับ ธพว. ผ่านกองทุนส่งเสริมวิสาหกิจขนาดกลางและขนาดย่อม (กองทุน สสว.) สนับสนุนเอสเอ็มอีรายย่อยเข้าถึงแหล่งทุนดอกเบี้ยต่ำ เพื่อนำไปใช้เป็นเงินทุนหมุนเวียน เสริมสภาพคล่อง ลงทุน ขยายกิจกรรม ปรับปรุง ซ่อมแซม หรือพัฒนาคุณภาพและมาตรฐานการให้บริการได้อย่างมีประสิทธิภาพ คิดอัตราดอกเบี้ย 1% ต่อปี กำหนดระยะเวลาผ่อนนานสูงสุดไม่เกิน 7 ปี ระยะเวลาปลอดชำระคืนเงินต้นสูงสุดไม่เกิน 1 ปี โดยจะต้องมีหลักประกัน กรณีบุคคลธรรมดาต้องมีบุคคลที่น่าเชื่อถือค้ำประกัน ส่วนกรณีนิติบุคคลค้ำประกันโดยกรรมการผู้มีอำนาจกระทำการแทนนิติบุคคล
โดยคุณสมบัติของผู้ขอสินเชื่อนั้นเปิดโอกาสทั้งกลุ่มนิติบุคคล บุคคลธรรมดา และบุคคลธรรมดาจด VAT โดยต้องเป็นกลุ่มวิสาหกิจรายย่อย (MICRO)  ตามนิยามของ สสว. คือ รายได้ไม่เกิน 1.8 ล้านบาทต่อปี การจ้างงานไม่เกิน 5 คน ซึ่งในวันที่ยื่นกู้ต้องขึ้นทะเบียนไว้กับ สสว. อีกทั้ง ไม่เคยได้รับความช่วยเหลือจากสินเชื่อกองทุนพัฒนาเอสเอ็มอีตามแนวประชารัฐ, โครงการเงินทุนพลิกฟื้นวิสาหกิจขนาดย่อม และโครงการฟื้นฟูกิจการวิสาหกิจขนาดกลางและขนาดย่อม  อีกทั้ง ผู้ขออนุมัติสินเชื่อต้องไม่เป็นหนี้ NPLs ไม่ถูกดำเนินคดี ไม่เป็นบุคคลล้มละลาย
น.ส.นารถนารี รัฐปัตย์ กรรมการผู้จัดการ SME D Bank กล่าวว่า  เนื่องจากสินเชื่อดังกล่าวได้รับความสนใจจากผู้ประกอบการเอสเอ็มอีอย่างสูง เห็นได้จากการเปิดแจ้งความประสงค์ยื่นกู้รอบแรกเมื่อวันที่ 1 มิถุนายน 2563 ที่ผ่านมา ปรากฏว่า มีผู้ยื่นกู้เต็มจำนวนอย่างรวดเร็ว ดังนั้นก่อนจะถึงวันเปิดแจ้งความประสงค์ยื่นขอสินเชื่อ SMEs One รอบ 2 ในวันที่ 24 ส.ค.นี้  ขอแนะนำให้ผู้ประกอบการรายย่อยที่ต้องการยื่นกู้ ดำเนินการขึ้นทะเบียนสมาชิกกับ สสว.ไว้ให้เรียบร้อยเสียก่อน ซึ่งจะช่วยเพิ่มความสะดวกในการแจ้งความประสงค์ได้รวดเร็วยิ่งขึ้น